Mapurisa Anorambidza Zvakare MDC Kuita Musangano muBulawayo
Vechidiki vakawanda muMDC vanorohwa zvakaipa nemapurisa ayo ava kuzivikanwa nekukonzera mhirizhonga
Zvinhu zvakaita manyama amire nerongo muBulawayo, umo munonzi mapurisa anga akakomberedza Large City Hall uye mahofisi eMDC inotungamirwa naVaMorgan Tsvangirai. Mapurisa aya arambidza VaTsvangirai kuti vaite musangano wavo. Zvinonzi mapurisa aya anga akapakatira zvombo uye vaine motokari dzehondo, imbwa nezvamboko zvekurovesa vanhu. Mapurisa akazivisa pachena kuti haachatenderi misangano muHarare nemuChitungwiza, asi kudziviswa kwemusangano wemuBulawayo kunoratidza kuti nyika yose haichatenderwi misangano inoitwa neMDC. VaFelix Mafa vanoona nezve kuburitswa kwemashoko muMDC muBulawayo Province vaudza mutori wenhau weStudio 7 Blessing Zulu kuti mapurisa ange achirovawo vamwe vechidiki. Uye mumwe akasungwa. Zulu aitawo hurukuro nemunyori mukuru muMDC, VaTendai Biti, avo vange vachitarisirwa kutaura pamusangano uyu. VaBiti vati mapurisa apa chikonzero chekuti vari kutyira kuti pangaitwe mhirizhonga. Asi vanoona nezvekufambiswa kwemabasa muZanu-PF VaDidymus Mutasa vazivisa kuti vari kutsigira kurambidzwa kwemisangno uku. Zvichakadaro, vakuru veMDC vange vakasungwa neChina vanoti Muzvare Grace Kwinjeh, VaWillas Madzimure uye VaElton Mangoma, vakaburitswa muhusungwa neChishanu mushure mekubhadhariswa mari yechibatiso inosvika Z$50,0000 pamunhu. MDC inotiwo yatopedza kugadzira mapepa ekuendesa mapurisa kudare sezvo akazvidza dare reHigh Court apo akadzivisa musangano weMDC wekuHighfield neSvondo. Dzimwe Nhau Kubva kuStudio 7...